અનુષાને અહેસાસ થયો કદાચ તે તેની મા માટે બોજારૂપ હશે. નહીં તો આટલી નાની ઉંમરે કોઈ મા તેની દીકરીને પરણાવી દે? એક સગો ભાઈ છે અને બીજી આ મોંઘવારી. સ્કૂલની ફી. બે ટંક જમવાનું. તે પોતે પણ ઘરકામ કરવા કશે જતી તો નથી. નહીં તો તેમાંથી પણ કઈક આવક થતી. તે માને મદદરૂપ થતી. અસંખ્ય વિચારો વચ્ચે નાની ઉંમરમાં લગ્ન નક્કી થઈ જતા અનુષા ઘર, પરિવાર અને સમાજથી નિરાશ હતી. અનુષાની મોટી માએ તેને ઘણી સમજાવી લગ્ન માટે મનાવી લીધી હતી. જોકે અનુષા લગ્ન કરવા માટે રાજી ન હતી, છતાં અનુષા માટે એ નાછુટકે સ્વીકાર્ય બન્યું.